El II Campus Salut projecta Gandia com a referent en innovació sociosanitària
29 abril 2024

## El II Campus Salut projecta Gandia com a referent en innovació sociosanitària29 abril 2024Última actualització: 29 abril 2024

![](../gestion/img/934c3b1ac9a8e624dab0851f9825015826ab0c502109776bcbcfea08c1f40495.jpg)  
  

La regidora delegada de Promoció Econòmica, Elena Moncho, ha comparegut aquest matí en roda de premsa acompanyada pel coordinador Campus-Salud Gandia i catedràtic de la UPV, José Millet, i el director mèdic de l'hospital universitari Francisco de Borja, Juan Bautista Montagud, per presentar la segona edició d'aquesta iniciativa que s'organitza des de l'Ajuntament de Gandia, juntament amb Salut Gandia, el Campus de la UPV, l'Institut Ítaca, i EIT Health.

Un Campus que se celebrarà del 3 al 4 de maig al Campus Gandia de la UPV i que, hui dia, ja compta amb 105 inscrits procedents de diferents camps que van des de l'enginyeria biomèdica a la farmàcia passant per la medicina o la informàtica i que en un 25% procedeixen de fora de la Comunitat Valenciana i països com Xile.

Aquesta segona edició té com a objectiu continuar potenciant la creativitat i habilitats dels joves estudiants en el camp de la salut i el benestar i, per això, és necessari atraure talent multidisciplinari en l'àmbit de la salut de la mà de la Universitat Politècnica de València, per motivar i inspirar els estudiants de qualsevol titulació i universitat, així com totes aquelles persones interessades en la innovació en salut, benestar i emprenedoria.

L'edil ha qualificat la iniciativa com a "_valuosa_", ja que va en la línia de crear espais d'oportunitats, apostant per la innovació i per la formació. "_El Campus Salut Gandia significa per a la nostra ciutat descobrir joves amb talent. També suposa potenciar i impulsar el clúster sociosanitari que instaurarem a Gandia com una eina que ens permeta retenir talent alhora que generem un gran motor econòmic, pol d'oportunitats i creador de llocs de treball de qualitat gràcies a la implantació d'empreses consolidades i startups que centren la seua activitat econòmica a l'àmbit sanitari"_.

Per finalitzar la seua intervenció, Moncho s'ha reafirmat a la idoneïtat de Gandia per ser una ciutat referent en matèria de salut, per ser Capital de la Salut i el Benestar. "_Volem que quan es pense en salut, la referència ha de ser Gandia. Comptem amb la millor ubicació per convertir-nos en un referent de la salut i el benestar de tot el territori valencià. Tenim la universitat i l'ecosistema empresarial com a principals aliats. Sempre estarem juntament amb iniciatives com la del II Campus Salut Gandia, que serveixen de magnífica plataforma i palanca perquè continuem endavant i perquè es puguen desenvolupar projectes innovadors que facen avançar i créixer la nostra ciutat_".

Millet, ha mostrat la seua satisfacció per poder participar en el segon Campus i ha destacat el pes de la tecnologia al camp de la salut. "_Utilitzar bé la tecnologia ens permetrà millorar la salut de tots. Aquest Campus és una aposta de ciutat per posar-nos al mapa europeu de la innovació en el camp de la salut i el benestar_".  
Pel que fa al Hackaton d'aquesta edició, Montagud ha explicat que s'intentarà solucionar/millorar una situació real que es plantejarà des de l'hospital. A més, es realitzarà un estudi de dades aportades per l'hospital per analitzar evidències i tendències en el camp de la salut. "_És molt important que els participants s'adonen de com és d'important col·laborar en equip, ja que potencia la capacitat dels tots_".  
Un altre aspecte que ha destacat són els premis que es lliuraran als participants com un viatge, entrades per als festivals musicals que se celebren a Gandia o tablets, entre d'altres.

Per la seua banda, Juan Bautista Montagud, "_No només serà enriquidor per als estudiants, també ho serà per als usuaris dels centres sanitaris, ja que es podran beneficiar de les solucions que es donen als reptes plantejats durant la jornada_". També ha volgut agrair a l'ajuntament la seua implicació a la iniciativa i ha reafirmat el compromís per continuar creant sinergies en pròximes edicions.

[Twittear](https://twitter.com/share)